Jай 
Тыт агаштыҥ саҥызы кайылат:
Тынчу jайдыҥ
Тыныжы кызу.
Тыбырап та jааган
jааш болзо!
Тынарга, байла, 
кÿч сеге, кызым…
Меестерди эдектей 
эҥилген öлöҥдö
Меҥдебей бышкылап , 
jиилектер кызарат.
Аркада чалдыккан
чечектиҥ ÿстиле
Араайын кыҥылап, 
адару айланат.
Коркок талдыҥ 
будагы мылырап,
Колдорын салып 
ийгендий турат.
Кырлар….
Сÿрекей изÿ олорго!
Кылгалар баштарын 
Кыйналып суурат.
Сениле кожо
Бастыра телекей
Сергелен уйкузын
Уйуктап jаткандый.
Сениле кожо
Бастыра чечектер
Серÿÿнди сурап, 
Кыйналып тургандый !
Эҥирле кирзе, ÿстиҥде, балам,
Эрке jылдыстар
Jаркынын ийер.
Суузазаҥ, балам, 
Эҥирги чолмон
Сурлаган чыкту 
Чалынын берер.
Телекей ÿстинде 
Амыр, амыр….
Тегерик айыбыс ÿстиҥде ле турзын.
Сок jаҥыскан 
Бу ла тал
Соододып, jаныҥда
Чыкырап ла турзын
Jе качан да токтобос
Jÿрÿмниҥ ÿндери
Качан да сениҥ 
Ÿстиҥде турар.
Чалынду кобыда
Эртен ле, балам,
Чалгыныҥ омок 
Кожоҥы угулар….
Л.В. Кокышев 1966j.